Antti Rinne , fráfarandi forsætisráðherra Finna Jafnaðarmaðurinn Antti Rinne , forsætisráðherra Finna , baðst lausnar þriðjudaginn 3. desember skömmu áður þingumræður um stöðu hans áttu að hefjast . Með lausnarbeiðni forsætisráðherrans breyttist ríkisstjórnin í starfsstjórn þar til finnska þingið samþykkir stuðning við nýjan forsætisráðherra . Forseti finnska þingsins , Matti Vanhanen , fyrrverandi forsætisráðherra Miðflokksins , hvatti til þess eftir afsögn forsætisráðherrans að sömu fimm flokkar sem mynduðu stjórnina undir forsæti Rinne störfuðu áfram saman . Þykir líklegt að svo verði eftir uppstokkun innan stjórnarinnar . Rinne ákvað að segja af sér eftir að talsmenn helsta samstarfsflokks jafnaðarmanna í ríkisstjórninni , Miðflokksins , lýstu efasemdum um störf hans . Miðflokksmenn hafa þó ekki áhuga á kosningum enda hefur Finnaflokkurinn , stærsti stjórnarandstöðuflokkurinn , styrkt mjög stöðu sína og mælist nú , fimmtudaginn 5. desember , með 24,3% fylgi , næststærstur er Kokoomus ( Samlingspartiet ) , mið-hægriflokkurinn , með 18,6% en hann er einnig í stjórnarandstöðu . Til þessa hafa talsmenn Finnaflokksins sem einkennist af þjóðernislegri stefnu sinni ekki hvatt til myndunar nýrrar ríkisstjórnar eða kosninga en þingmenn flokksins eru annar stærsti þingflokkurinn . Jafnaðarmannaflokkurinn ( SDP ) á flesta þingmenn en nú mælist flokkurinn aðeins með 13,2% fylgi . Um áramótin láta Finnar af forsæti í leiðtoga - og ráðherraráði ESB og síðasti leiðtogaráðsfundur undir forsæti þeirra verður fimmtudaginn 12. desember . Fimm flokka mið-vinstristjórn Rinne settist að völdum fyrir tæpum sex mánuðum en kosið var til finnska þingsins í apríl 2019 . Framvindan varð hröð í finnskum stjórnmálum eftir að Sirpa Paatero ( SPD ) , ráðherra opinberra hlutafélaga , sagði af sér föstudaginn 29. nóvember . Hún hafði leynt þingmenn vitneskju sinni um að Finnlandspóstur ætlaði að lækka ýmsa starfsmenn sína í launum með því að færa þá á milli flokka . Síðan hafa komið í ljós vísbendingar um að forsætisráðherrann Rinne , fyrrv. verkalýðsforingi , hafi einnig vitað um þessi áform og samþykkt þau í ágúst áður en verkfall póstmanna hófst í haust . Formenn stjórnarflokkanna fimm efndu til neyðarfundar seint að kvöldi sunnudags 1. desember . Mánudaginn 2. desember birti Miðflokkurinn vægt orðaða yfirlýsingu með gagnrýni á Rinne . Hann neitaði að segja af sér og krafðist þess í stað skýringa af hálfu Miðflokksins að kvöldi mánudagsins . YLE , finnska ríkisútvarpið , segir að Rinne hafi ákveðið að sitja þar til miðflokksmenn krefðust þess afdráttarlaust að hann segði af sér . Eftir að mál skýrðust á fundi Rinne með Katri Kulmuni , formanni Miðflokksins , að morgni þriðjudags 3. desember tók Rinne ákvörðun um að biðjast lausnar . Framganga Miðflokksins innan ríkisstjórnarsamstarfsins mælist ekki vel fyrir meðal kjósenda ef marka má fyrrnefnda skoðanakönnun sem sýnir flokkinn með minna fylgi en áður , aðeins 10,6% . Sanna Marin ( 34 ára ) , samgöngu - og fjarskiptamálaráðherra , varaformaður Jafnaðarmannaflokksins . Sanna Marin ( 34 ára ) , samgöngu - og fjarskiptamálaráðherra , varaformaður Jafnaðarmannaflokksins , sat fundi í Brussel í byrjun vikunnar en hélt þaðan í flýti til að taka forystuna í sínar hendur eins og hún gerði á liðnum vetri þegar Rinne var lengi frá störfum vegna veikinda . Við komuna til Helsinki þriðjudaginn 3. desember sagðist hún ekki skorast undan „ ábyrgð sinni við þessar erfiðu aðstæður “ . Í dagblaðinu Iltalehti segir að það verði verkefni Marin að leiða viðræður um nýja stjórn . Þetta er annað kjörtímabil hennar , hún situr á þingi fyrir Tampere og varð ráðherra í júní 2019 . Verði hún forsætisráðherra yrði hún yngst til að gegna embættinu en Miðflokksmaðurinn Esko Aho var 36 ára þegar hann varð forsætisráðherra árið 1991 . Formaður þingflokks jafnaðarmanna , Antti Lindtman ( 37 ára ) , segist einnig til þess búinn að verða forsætisráðherra . Rinne segir marga hæfa til að taka við ráðherraembættinu af sér en hann ætli að sækja eftir endurkjöri sem formaður SPD á landsfundi flokksins sumarið 2020 . Stjórn Jafnaðarmannaflokksins kemur saman sunnudaginn 8. desember og ræðir hver verður forsætisráðherraefni flokksins . Stjórnmálaskýrendur segja að í raun hafi ekki verið skýrt til hlítar hvers vegna Rinne baðst lausnar . Hann hafi ekki gefið fullnægjandi svör við spurningum um það og óljóst sé hvers vegna miðflokksmenn misstu traust á honum . Það sé ekki beint lýðræðislegt að varpa forsætisráðherra á dyr án þess að skýra hvers vegna það var gert . Margt sé óljóst um gang mála innan Finnlandspósts .